Fra den 25. marts får generalmajor Michael Anker Lollesgaard brug for al sin erfaring fra sine 30 år i den danske hær.

Som nyudnævnt styrkechef for FN's fredsbevarende mission i Mali får han ansvaret for 8.700 FN-soldater fra 40 lande. Han bliver dermed en af de højest placerede danskere i en militær stilling i FN nogensinde.

- Det er en ære i sig selv at blive indstillet til jobbet, og så er det selvfølgelig også en ære at blive udvalgt, siger Michael Anker Lollesgaard til DR Nyheder.

Læs også : Ban Ki-moon hyrer dansker til militær toppost i FN

- Det er selvfølgelig altid dejligt, når der kommer en afgørelse, som falder positivt ud. Omvendt er det en kæmpe opgave, der venter dernede, så jeg går til det med en stor ydmyghed, siger han.

Det er FN's generalsekretær, Ban Ki-moon, der har peget på Michael Anker Lollesgaard, og han overtager stillingen fra generalmajor Jean Bosco Kazura fra Rwanda.

Flest FN-soldater mister livet i Mali

Den nordlige del af Mali er stadig præget af væbnet konflikt, blandt andet mellem regeringsstyrker og en række oprørsgrupper.

FN's mission i Mali har til opgave at beskytte de civile og er den af organisationens missioner, der oplever flest menneskelige tab.

- Det er meget vanskeligt dernede i øjeblikket, og missionen i Mali er faktisk den FN-mission, der har tabt flest soldater, fortæller Michael Anker Lollesgaard.

Læs også : OVERBLIK Danmark ind i Mali-konflikt

- Sidste år døde 30 FN-soldater, så det er meget voldsomt, og en af mine prioriteringer bliver derfor at forberede soldaterne bedst muligt, siger han.

Missionen blev lanceret i 2013, og Danmark har bidraget til missionen lige siden med blandt andet et Hercules-transportfly og stabsofficerer til missionens efterretningsenhed.